Adók módjára behajtandó köztartozások
Ügyleírás

Az adók módjára behajtandó köztartozások esetében az önkormányzati adóhatóság nem a saját ügyében jár el, hanem más szerv, hatóság (kimutató szerv) által megállapított fizetési kötelezettséget érvényesít az önkéntes teljesítés elmaradása miatt az adóhatóság által foganatosítandó végrehajtási eljárás alkalmazásával.
 
Természetes személy esetében a lakóhelye, egyéni vállalkozó esetében a székhelye szerint illetékes önkormányzati adóhatóság feladata a köztartozás beszedése végrehajtási eljárás keretében.
Jogosultak köre
A behajtást kérő kimutató szerv.
Mit kell tennie
Az eljárás a kimutató szerv megkeresésével indul. A kimutató szerv kizárólag elektronikusan, hivatali kapun keresztül nyújthatja be megkeresését.
 
A behajtási megkeresésben fel kell tüntetni:
a) a behajtást kérő azonosításához szükséges adatokat, valamint a behajtást kérő pénzforgalmi számlaszámát,
b) a fizetésre kötelezett nevét és adóazonosító számát, adóazonosító szám hiányában a természetes személy természetes személyazonosító adatait és lakcímét, illetve a bíróság által nyilvántartandó jogi személy nyilvántartási számát és székhelyét,
c) a tartozás jogcímét,
d) a fizetési kötelezettséget elrendelő döntés számát, jogerőre emelkedésének napját, nem döntésen alapuló fizetési kötelezettséget meghatározó jogszabályhelyet,
e) a teljesítési határidőt,
f) a tartozás összegét és esetleges járulékait, és
g) annak a jogszabályhelynek pontos megjelölését, amely az adók módjára való behajtást lehetővé teszi


Kötelezettségmulasztás
A behajtási eljárást az adóhatóság csak pontos – szükség esetén kiegészített – adatok alapján indítja meg. Amennyiben a behajtási eljárás feltételeinek vizsgálata során megállapítható, hogy a megkeresésben foglalt követelés végrehajtásához való jog elévült, vagy a megkeresésben szereplő azonosító adatok és az adóhatóság nyilvántartása alapján az adós személye nem beazonosítható, az adóhatóság a megkeresést végzéssel visszautasítja.
Határidők
Az ügyintézési határidő a kimutató szerv megkeresését követő napon kezdődik. Amennyiben jogszabály eltérően nem rendelkezik, az ügyintézési határidő 30 nap. Az önkormányzati adóhatóság a tartozás beszedéséig, illetve elévülési határidőig végzi a végrehajtási eljárását.
Benyújtandó dokumentumok
Az E-önkormányzat Portál felületéről az alábbi nyomtatvány érhető el az online kitöltés és beküldés lehetőségét biztosító iForm űrlap formátumban, valamint nyomtatható PDF formátumban.

Az E-önkormányzat Portál innen érhető el.
Fizetési kötelezettség
A fizetési kötelezettséget az önkormányzat 54300053-10056727-00000000 számú Idegen bevételek elszámolására szolgáló fizetési számlára történő utalással, készpénz-átutalási megbízással vagy elektronikus fizetési és elszámolási rendszeren keresztül kell teljesíteni.
Eljáró szerv
Edelényi Közös Önkormányzati Hivatal Jegyzője
(Az önkormányzati adóhatósági jogkör címzettje az önkormányzat jegyzője.)
 
Edelény Város Önkormányzat Pénzügyi Osztály
3780 Edelény, István Király útja 52
Telefon: (+36) 48/524-100,
Hivatalai kapu rövid neve: EDELENY
KRID azonosító: 650216114
Felettes szerv/jogorvoslat
Az adóhatóság határozata ellen önálló jogorvoslatnak van helye. Az adóhatóság végzése ellen önálló jogorvoslatnak akkor van helye, ha azt törvény megengedi, egyéb esetben a végzés elleni jogorvoslati jog a határozat, ennek hiányában az eljárást megszüntető végzés ellen igénybe vehető jogorvoslat keretében gyakorolható.
A fellebbezést és a fellebbezést alátámasztó bizonyítékokat az írásba foglalt döntés közlésétől számított tizenöt napon belül, utólagos adómegállapítás esetén harminc napon belül lehet előterjeszteni. E rendelkezés vonatkozik a fellebbezés elektronikus úton történő benyújtására is.
A fellebbezést a megtámadott döntést hozó adóhatóságnál kell előterjeszteni.
A fellebbezés illetékköteles, amelyet Edelény Város önkormányzat 54300053-10056772-00000000 számú Eljárási illeték fizetési számlájára történő utalással, készpénz-átutalási megbízással vagy elektronikus fizetési és elszámolási rendszeren keresztül kell megfizetni.
Az elsőfokú közigazgatási határozat elleni fellebbezés illetéke - ha a törvény másként nem rendelkezik, és a fellebbezés tárgyának értéke pénzben megállapítható - a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5000 forint, legfeljebb 500 000 forint. Ha a fellebbezés tárgyának értéke pénzben nem állapítható meg, a fellebbezés illetéke 5000 forint.
Végzés elleni fellebbezésért - ha a törvény másként nem rendelkezik - 3000 forint illetéket kell fizetni.
A végrehajtási eljárás során az adóhatóság törvénysértő intézkedése vagy intézkedésének elmulasztása ellen az adós, a behajtást kérő, a behajtást kérő hatóság, továbbá az, akinek a végrehajtás jogát vagy jogos érdekét sérti - a sérelmezett intézkedés vagy az intézkedés elmaradásának a tudomására jutásától számított 15 napon belül - a végrehajtást foganatosító elsőfokú adóhatóságnál végrehajtási kifogást terjeszthet elő. A végrehajtási kifogásban meg kell jelölni a sérelmezett intézkedést és azt, hogy a kifogást előterjesztő az intézkedés megsemmisítését vagy megváltoztatását milyen okból kívánja.
A végrehajtási kifogás illetéke 5000 forint. A végrehajtási kifogás tárgyában hozott végzés elleni fellebbezés illetéke 10 000 forint.
Az elektronikus ügyintézésre és elektronikus kapcsolattartásra kötelezett adózók (ideértve a meghatalmazott képviselőt és a jogi képviselőt is) a fellebbezést joghatás kiváltására alkalmas módon e-Papír szolgáltatáson keresztül nyújthatják be az elsőfokú adóhatósághoz. Az e-Papír-szolgáltatás a következő linken érhető el: https://epapir.gov.hu/.
Az elektronikus ügyintézésre nem kötelezett ügyfelek írásban, papír alapon is benyújthatják a fellebbezést.
Az Önkormányzati Adóhatóság felettes szerve a Borsod-Abaúj-Zemplén Vármegyei Kormányhivatal.
Egyéb információk
Sikeres behajtás esetén az adók módjára behajtott összeget az adóhatóság soron kívül átutalja a végrehajtást kérő által megjelölt számlaszámra.

Vonatkozó jogszabályok
2017. évi CLIII. törvény az adóhatóság által foganatosítandó végrehajtási eljárásokról
1994. évi LIII. törvény a bírósági végrehajtásról
8/2018. (III. 19.) NGM rendelet az adóhatóság által foganatosítandó végrehajtási eljárás során felmerült végrehajtási költségek és a végrehajtási költségátalány megállapításának és megfizetésének részletes szabályairól
2017. évi CL. törvény az adózás rendjéről
2017. évi CLI. törvény az adóigazgatási rendtartásról
465/2017. (XII. 28.) Korm. rendelet az adóigazgatási eljárás részletszabályairól
2023. évi CIII. törvény a digitális államról és a digitális szolgáltatások nyújtásának egyes szabályairól
1990. évi XCIII. törvény az illetékekről

